El Nadal arriba a Burjassot amb musicals, animacions, el Pare Noel, la Emissària Real, els Reis Mags i el Trenet de Nadal
2025-07-24

Ja està tot preparat perquè Burjassot visca un dels Nadal més especial en cada racó del municipi. Des de les diferents àrees de l’Ajuntament, s’ha preparat una programació que ha començat amb la inauguració del Betlem Municipal en el consistori i que ja es pot visitar de dilluns a divendres en horari de matí i vesprada i els dissabtes de matí.

Musicals, teatre, la visita del Pare Noel i dels Reis Mags, el tren del Nadal…tot tindrà cabuda en uns dies en què la màgia inundarà el municipi amb una programació d’activitats pensada per a tota la família.

La primera cita serà el divendres 15 de desembre, amb Maestrísimo, una obra de teatre per adults, d’Yllana Produccions, que tindrà lloc en el Centre Cultural Tívoli, a les 20 h. Les entrades tenen un preu de 6€.

El dissabte 16 de desembre, arribarà un dels concerts més esperats de l’any, el de l’Agrupació Musical Los Silos per a felicitar el Nadal. Serà en la Plaça de l’Ajuntament a les 18.00 hores i, una hora abans, hi haurà animació infantil i una fira de Nadal en la qual hi haurà activitats, jocs i tallers.

El dimarts 19 de desembre, a les 18.00 hores, la Biblioteca Infantil celebrarà l’animació lectora Si arriba l’hivern, digueu-li que no hi soc, mentre que el divendres 22 de desembre, la vesprada serà de les més especials ja que el Pare Noel visitarà Burjassot per a recollir les cartes de totes les xiquetes i els xiquets. La recepció serà a partir de les 18.00 hores a l’Auditori de la Casa de Cultura. Eixe mateix dia, a les 20.00 hores, en el Centre Cultural Tívoli, arribarà el teatre i la màgia per a tota la família amb La màquina de Rube Goldberg, un espectacle gratuït per a tots els públics.

El Tren del Nadal també començarà a rodar el 22 de desembre i fins al 4 de gener. Els tiquets poden obtindre’s a l’Ajuntament i també en els comerços on es realitzen les compres nadalenques, sense compra mínima. Els horaris del tren es poden consultar en la web municipal.

El 28 de desembre, a les 18.00 hores, l’Auditori de la Casa de Cultura acollirà el musical gratuït Toys, una historia de juguetes i, a la nit, en el Centre Cultural Tívoli, el còmic Raúl Antón farà que el públic gaudisca d’una nit molt divertida en una sala que està a punt de penjar el cartell d’entrages esgotades.

Com és habitual, del 2 al 4 de gener, la Casa de Cultura serà el punt de trobada de les activitats de Burjajove, tots dos dies en horari de 18.00 a 20.00 hores amb jocs, la gran pequedisco del 2 de gener, escape room i videojocs.

El 4 de gener, a més, es comptarà amb una visita molt especial, la de l’Emissària Real que, sobre les 18.00 hores, arribarà al Parc de la Granja com a avançada als Reis Mags els quals, el 5 de gener, a les 17.15 hores, faran un passeig per la Carretera de Llíria, fins a arribar a la casa de Cultura, on rebran a les xiquetes i els xiquets de Burjassot.

A més, com l’Emissària Real ha de descansar i els Reis també, el Parc de La Granja tornarà a adequar les seues instal·lacions per a albergar el Campament dels Reis Mags que es podrà visitar, a partir de les 18.00 hores la vesprada del 5 de gener.

No hi ha excusa per a gaudir d’un Nadal diferent, divertit i pensat per als burjassoters i burjassoteres que, amb seguretat, acudiran a totes les activitats programades.